Clifton-rob se gedrag ‘ongewoon’Die rob het Dinsdag eers ’n seun en toe ’n Amerikaanse aktrise beetgekry. (Foto: Skermskoot uit die video op sosiale media) Dit is nie normale gedrag vir ŉ rob om mense aan te val nie en die Dierebeskermingsvereniging (DBV) werk saam met ander kundiges om moontlike redes vir die ongewone gedrag vas te stel. Volgens die Kaap de Goeie Hoop-DBV was van sy inspekteurs op die toneel ná Dinsdag se voorval op Clifton se Vierde Strand in die Wes-Kaap ná ŉ rob eers ŉ seun en toe ŉ Amerikaanse aktrise aangeval het. Beeldmateriaal van die voorval word wyd op sosiale media versprei en deur die DBV bestudeer. “Robbe is wilde diere en die DBV doen ŉ beroep op mense om geen wilde diere te voed, aan te raak of te nader nie, ongeag die diere se toestand. Mense moet wegbly van enige robbe wat aan ons kuslyne gestrand is.” In die video kan gehoor word hoe ŉ vrou sê “ag oulik” kort voordat dié rob die baaiers getakel het. Die rob het aanvanklik in die vlak branders op die strand gesit voordat hy weer blitsig die water in is. Strandgangers het gou die water ingevaar om die baaiers te hulp te snel en die rob te verjaag. Die Nasionale Seereddingsinstituut (NSRI) het intussen gesê hy is bewus van soortgelyke voorvalle wat in die afgelope maande in onder meer Houtbaai, Yzerfontein, Vishoek en Noordhoek plaasgevind het waar robbe aggressief voorgekom het. Die rob het Dinsdag eers ’n seun en toe ’n Amerikaanse aktrise beetgekry. (Foto: Skermskoot uit die video op sosiale media) Volgens die NSRI moet iemand wat deur ŉ rob gebyt word onmiddellik mediese hulp kry aangesien bytplekke ernstig besmet kan word. Die NSRI het ook ŉ beroep op mense gedoen om robbe en ander seediere te vermy. Die Stad Kaapstad het ook gesê hy is bewus van die voorval en het opnuut ŉ beroep op inwoners gedoen om ŉ veilige afstand van mariene en wilde diere te hou. Eddie Andrews, burgemeesterskomiteelid vir ruimtelike beplanning en omgewingsake, het gesê mense moenie mariene of wilde seediere nader nie. “Hul natuurlike reaksie sal wees om hulself te verdedig, wat in aggressiewe gedrag kan ontaard. Beweeg weg van wildlewe om spanning te verminder en behou ŉ veilige afstand. Moet nooit probeer om dié diere aan te raak of saam met hulle vir foto’s te poseer nie. Dit plaas jou en die dier in gevaar. Moet nooit probeer om seediere te voer nie.”